KOMISSION TÄYTÄNTÖÖNPANOPÄÄTÖS (EU) 2022/221,

annettu 16 päivänä helmikuuta 2022,

Euroopan maatalouden tukirahastosta (maataloustukirahasto) ja Euroopan maaseudun kehittämisen maatalousrahastosta (maaseuturahasto) maksettavien Yhdistyneen kuningaskunnan tiettyjen menojen jättämisestä Euroopan unionin rahoituksen ulkopuolelle

(tiedoksiannettu numerolla C(2022) 798)

(Ainoastaan englanninkielinen teksti on todistusvoimainen)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisen maatalouspolitiikan rahoituksesta, hallinnoinnista ja seurannasta ja neuvoston asetusten (ETY) N:o 352/78, (EY) N:o 165/94, (EY) N:o 2799/98, (EY) N:o 814/2000, (EY) N:o 1290/2005 ja (EY) N:o 485/2008 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1306/2013 (1) ja erityisesti sen 52 artiklan yhdessä Ison-Britannian ja Pohjois-Irlannin yhdistyneen kuningaskunnan eroamista Euroopan unionista ja Euroopan atomienergiayhteisöstä koskevan sopimuksen 131 ja 138 artiklan kanssa,

on kuullut maatalousrahastojen komiteaa,

sekä katsoo seuraavaa:

(1) Asetuksen (EU) N:o 1306/2013 52 artiklan mukaisesti komissio tekee tarvittavat tarkastukset, antaa Yhdistyneelle kuningaskunnalle tiedoksi tarkastustensa tulokset, ottaa huomioon Yhdistyneen kuningaskunnan huomautukset, aloittaa kahdenväliset keskustelut sopimukseen pääsemiseksi ja antaa Yhdistyneelle kuningaskunnalle muodollisesti päätelmänsä tiedoksi.

(2) Yhdistyneellä kuningaskunnalla on ollut mahdollisuus pyytää sovittelumenettelyn aloittamista, mutta se ei ole esittänyt tällaista pyyntöä.

(3) Asetuksen (EU) N:o 1306/2013 mukaisesti ainoastaan sellaiset maatalousmenot, joiden toteuttaminen on tapahtunut unionin oikeuden mukaisesti, voidaan rahoittaa.

(4) Tehdyistä tarkastuksista ja kahdenvälisten keskustelujen tuloksista on käynyt ilmi, ettei osa Yhdistyneen kuningaskunnan ilmoittamista menoista täytä tätä edellytystä, eikä niitä sen vuoksi voida rahoittaa maataloustukirahastosta tai maaseuturahastosta.

(5) Olisi ilmoitettava määrät, joita ei ole hyväksytty maksettaviksi maataloustukirahastosta tai maaseuturahastosta. Nämä määrät eivät koske menoja, jotka ovat aiheutuneet aikaisemmin kuin 24 kuukautta ennen tarkastusten tuloksista Yhdistyneelle kuningaskunnalle annettua komission kirjallista tiedonantoa.

(6) Tällä päätöksellä unionin rahoituksen ulkopuolelle jätetyissä määrissä olisi otettava huomioon myös kaikki asetuksen (EU) N:o 1306/2013 41 artiklan mukaiset vähennykset tai keskeytykset siksi, että tällaiset vähennykset tai keskeytykset ovat luonteeltaan väliaikaisia eivätkä rajoita kyseisen asetuksen 51 tai 52 artiklan nojalla tehtyjen päätösten soveltamista.

(7) Komissio on tässä päätöksessä tarkoitetuissa tapauksissa ilmoittanut asiaa koskevassa yhteenvetokertomuksessa (2) Yhdistyneelle kuningaskunnalle arvion unionin oikeuden noudattamatta jättämisen vuoksi rahoituksen ulkopuolelle jätettävistä määristä.

(8) Tämä päätös ei estä komissiota tekemästä rahoitusta koskevia päätelmiä sellaisten Euroopan unionin tuomioistuimen tuomioiden perusteella, jotka annetaan 30 päivänä syyskuuta 2021 vireillä olleissa asioissa,

ON HYVÄKSYNYT TÄMÄN PÄÄTÖKSEN:

1 artikla Liitteessä esitetyt, Yhdistyneen kuningaskunnan nimeämien maksajavirastojen maataloustukirahastolle ja maaseuturahastolle ilmoittamiin menoihin liittyvät määrät jätetään unionin rahoituksen ulkopuolelle.

2 artikla Tämä päätös on osoitettu Ison-Britannian ja Pohjois-Irlannin yhdistyneelle kuningaskunnalle.

Tehty Brysselissä 16 päivänä helmikuuta 2022. Komission puolesta Janusz WOJCIECHOWSKI Komission jäsen

(1) EUVL L 347, 20.12.2013, s. 549.

(2) Ares(2021)7820062.